Biblia Mli Saji Amɛkulaŋ Shi - Yehowa Odasefoi a-Wɛb Saiti\nANI okaiɔ akɛ onu nɛkɛ oblahii etɛ nɛɛ ahe sane pɛŋ? Hɛɛ, amɛji Daniel nanemɛi ni kpoo akɛ amɛaaye nɔ ni ehiii kɛhaaa amɛ lɛ. Babilonbii lɛ tsɛɔ amɛ Shadrak, Meshak kɛ Abednego. Shi kwɛmɔ amɛ agbɛnɛ. Mɛni hewɔ amɛkulaaa shi amɛhaaa nɛkɛ amaga agbo nɛɛ tamɔ bɔ ni mɔ fɛɛ mɔ ekula shi lɛ? Ha wɔkwɛ.\nAni okaiɔ mlai ni Yehowa diɛŋtsɛ ŋmala ni atsɛɔ lɛ Kitai Nyɔŋma lɛ? Amɛteŋ klɛŋklɛŋ nɔ ji: ‘Kaaja nyɔŋmɔi krokomɛi akɛ ja mi pɛ.’ Nɛkɛ oblahii ni yɔɔ biɛ nɛɛ miiye mla nɛɛ nɔ, eyɛ mli akɛ ejeee nɔ ko ni efeemɔ yɔɔ mlɛo.\nNebukadnezar, Babilon maŋtsɛ lɛ etsɛ mɛi ni hiɛ yɔɔ nyam babaoo kɛba ni amɛbawo amaga ni ekɛma shi nɛɛ hiɛ nyam. Egbe wiemɔ ni ekɛ gbɔmɛi lɛ fɛɛ wie lɛ naa akɛ: ‘Be fɛɛ be ni nyɛaanu koofɛŋ, kɛ saŋkui kɛ jooi srɔtoi agbɛɛmɔ he lɛ, esa akɛ nyɛkula shi ni nyɛja nɛkɛ shika amaga nɛɛ. Mɔ fɛɛ mɔ ni kulaaa shi ni eeeja lɛ lɛ, abaashɛ lɛ afɔ̃ la kɛ ﬂɔnɔɔ ni mli edɔ waa lɛ mli amrɔ nɔŋŋ.’\nBeni Nebukadnezar ná ele akɛ Shadrak, Meshak kɛ Abednego kulaaa shi lɛ, emli fu waa. Eha akɛ amɛ ba ehiɛ. Eha amɛ hegbɛ ekoŋŋ ni amɛkula shi. Shi oblahii nɛɛ kɛ amɛhiɛ fɔ̃ɔ Yehowa nɔ. Amɛkɛɛ Nebukadnezar akɛ: ‘Wɔ Nyɔŋmɔ ni wɔjaa lɛ lɛ baanyɛ ahere wɔ yiwala. Shi kɛji ehereee wɔ yiwala po lɛ, wɔkulaŋ shi wɔhaŋ oshika amaga lɛ.’\nBeni Nebukadnezar nu enɛ lɛ, emli fu waa fe tsutsu lɛ. La kɛ ﬂɔnɔɔ bɛŋkɛ jɛmɛ, ni efã akɛ: ‘Nyɛhaa ﬂɔnɔɔ lɛ adɔa shii kpawo fe bɔ ni edɔ lɛ!’ Kɛkɛ ni eha hii ni he wa waa ni yɔɔ esraafoi lɛ ateŋ lɛ ﬁmɔ Shadrak, Meshak kɛ Abednego ni amɛshɛrɛ amɛ amɛshwie ﬂɔnɔɔ lɛ mli. Flɔnɔɔ lɛ edɔ aahu akɛ lalilɛii lɛ gbe hii hewalɔi nɛɛ. Shi oblahii etɛ ni amɛshɛrɛ amɛ amɛshwie mli lɛ hu?\nMaŋtsɛ lɛ kwɛ ﬂɔnɔɔ lɛ mli, ni eshe gbeyei waa diɛŋtsɛ. Ebi akɛ: ‘Ani jeee hii etɛ wɔﬁmɔ ni wɔshɛrɛ wɔshwie ﬂɔnɔɔ kɛ la ni tsoɔ ni edɔ nɛɛ mli lɛ?’\nEtsuji lɛ ha lɛ hetoo akɛ: ‘Hɛɛ, nakai wɔfee.’\nEkɛɛ akɛ: ‘Shi miina hii ejwɛ ni amɛnyiɛ la lɛ mli. Aﬁmɔko amɛ, ni la lɛ hu eshãaa amɛ. Ni mɔ ni ji ejwɛ lɛ tamɔ nyɔŋmɔ ko.’ Ni maŋtsɛ lɛ tsi ebɛŋkɛ ﬂɔnɔɔ lɛ shinaa lɛ naa ni ebo waa akɛ: ‘Shadrak! Meshak! Abednego! Nyɛ Ŋwɛi Flooﬂo Nyɔŋmɔ lɛ tsuji, nyɛjea kpo!’\nBeni amɛje kpo lɛ, mɔ fɛɛ mɔ na amɛ akɛ la lɛ eshãko amɛ. Kɛkɛ ni maŋtsɛ lɛ kɛɛ: ‘Ajie Shadrak, Meshak kɛ Abednego Nyɔŋmɔ lɛ yi! Etsu ebɔfo lɛ ni ebahere amɛyiwala ejaakɛ amɛkulaaa shi ni amɛjaaa nyɔŋmɔ kroko akɛ ja amɛnɔ lɛ pɛ.’\nAni enɛ jeee anɔkwale ni ayeɔ Yehowa lɛ he nɔkwɛmɔ nɔ ni sa akɛ wɔnyiɛ sɛɛ?\n2 Mose 20:3; Daniel 3:1-30.\nMɛɛ fãmɔ Babilon maŋtsɛ Nebukadnezar kɛha gbɔmɛi lɛ?\nMɛni hewɔ Daniel nanemɛi etɛ lɛ kulaaa shi amɛhaaa shika amaga lɛ?\nBe ni Nebukadnezar ha Hebribii etɛ lɛ hegbɛ ekoŋŋ ni amɛkula shi lɛ, mɛɛ gbɛ nɔ amɛtsɔɔ yɛ akɛ amɛyɛ hekɛnɔfɔɔ yɛ Yehowa mli?\nMɛni Nebukadnezar ha ehii lɛ fee Shadrak, Meshak kɛ Abednego?\nMɛni Nebukadnezar na be ni ekwɛ ﬂɔnɔɔ lɛ mli lɛ?\nMɛni hewɔ maŋtsɛ lɛ jie Shadrak, Meshak kɛ Abednego Nyɔŋmɔ lɛ yi lɛ, ni amɛbafeɔ mɛni he nɔkwɛmɔnɔ kɛhaa wɔ?\nKanemɔ Daniel 3:1-30.\nMɛɛ su ní Hebribii oblahii etɛ lɛ jie lɛ kpo esa akɛ Nyɔŋmɔ tsuji fɛɛ akase be mli ni amɛkɛ anɔkwayeli he kaa kpeɔ lɛ? (Dan. 3:17, 18; Mat. 10:28; Rom. 14:7, 8)\nMɛɛ nikasemɔ ni he hiaa Yehowa Nyɔŋmɔ tsɔɔ Nebukadnezar? (Dan. 3:28, 29; 4:34, 35)\nKɛmaje Mɔ Ko Kɛmaje Mɔ Ko Biblia Mli Sane 77: Amɛkulaŋ Shi